Ek het gevoel dis tyd vir 'n ordentlike bike trip en het vir een of ander rede Malawi in my agterkop gehad. So hoor ek dat Berno besig is om 'n week trip Namibia toe te beplan. Vinnig gesels ons en so oorreed ek hom dat 2 weke Malawi toe beter klink. Dis toe nou een maand voor ons vertrek. 'n Week later is Berno se nefie Japie ook lus vir die trip en so is ons toe drie.
Ek skiet deur na die eco 4x4 centre toe opsoek na nog straps vir my sak wat agterop vas is. Lekker bakkies wat die manne in Lephalale ry.
Koop 'n stel straps by die ouens, maar hulle werk nie omdat dit "Chinese kak" is volgens die eienaar. Hy gee my geld terug en ons is oppad na die grenspos toe.
Ons gaan Botswana in by Martin's Drift en hier hak ons toe vas. Daar is min mense wat Botswana wil in, maar nogsteeds vat dit vir ons oor 'n uur om deur te kom. Oor die hele trip was dit waarskynlik die grenspos wat die langste geneem het.
Van hieraf skiet ons deur Palapye na Francistown. Dit was 'n lang dag in die saal en ons kom so uur voor sonsonder daaraan. Die GPS se verblyf wys ons in die rigting van Tati River Lodge en ons besluit dat vanaand gaan ons nie tent opslaan nie.